Медициналық көмектің қауіпсіздігі мен сапасы: заманауи дәрігерлік практиканың басымдықтары

Жоғары білікті дәрігерлерді даярлау қазіргі медициналық білім берудің негізгі міндеттерінің бірі болып табылады. Қарқынды дамып келе жатқан денсаулық сақтау жүйесі жағдайында болашақ мамандарда терең кәсіби біліммен қатар қауіпсіздік мәдениетін, жауапкершілікті және пациентке бағдарланған көзқарасты қалыптастыру ерекше маңызға ие. Қазіргі медицина ғылыми деректердің үздіксіз жаңаруымен, инновациялық технологиялардың енгізілуімен және сапаның халықаралық стандарттарын қатаң сақтаумен сипатталады. Бұл өз кезегінде пациент қауіпсіздігі мен медициналық көмектің тиімділігі мәселелерін дәрігердің практикалық қызметіндегі басты басымдықтарға айналдырады.

Аталған құзыреттерді қалыптастыру мақсатында №1 анестезиология және реаниматология кафедрасы «Жалпы дәрігерлік практика», «Терапия», «Хирургия», «Акушерия және гинекология» мамандықтары бойынша 1-курс интерндарына арналған дәрістер циклін ұйымдастырды. Дәрістер 2026 жылғы 30 наурыз бен 02 сәуір аралығында өтті. Оқыту пациент қауіпсіздігі қағидаттарын, медициналық көмектің сапа стандарттарын және дәрігерлік қызметті ұйымдастырудың заманауи тәсілдерін жүйелі түсінуді дамытуға бағытталды. Дәрістер барысында теориялық негіздерден бастап практикалық қолдануға дейінгі медициналық көмектің қауіпсіздігі мен сапасы, денсаулық сақтау жүйесіндегі сапа стандарттары, сондай-ақ тиімді әрі қолжетімді медициналық көмектің негізі ретінде пациентке бағдарлану және кәсіби өзара әрекет мәдениетінің маңызы қарастырылды.

Пациент қауіпсіздігін қамтамасыз етудің халықаралық тәсілдеріне, атап айтқанда алты негізгі мақсатқа ерекше назар аударылды: пациентті дұрыс сәйкестендіру, ауызша ақпаратты тиімді жеткізу, жоғары қауіп тобына жататын дәрілік заттармен қауіпсіз жұмыс істеу, операция алдындағы тексеру және «тайм-аут» рәсімін жүргізу, қол гигиенасын сақтау және пациенттердің құлауын алдын алу. Интерндерге аталған қағидаттарды күнделікті клиникалық тәжірибеде енгізу тетіктері жан-жақты түсіндіріліп, медициналық қателіктердің алдын алу бүкіл медициналық команда үшін жүйелі міндет ретінде қарастырылатын қауіпсіздік мәдениетін қалыптастыруға баса мән берілді.

Дәрістер циклі аясында пациенттің медициналық араласуға ақпараттандырылған ерікті келісімі, емдеуден бас тартудың құқықтық және этикалық аспектілері, сондай-ақ дәрігер қызметінде кездесетін коммуникативтік, ұйымдастырушылық және психологиялық кедергілер қарастырылды. Сонымен қатар пациенттермен және әріптестермен тиімді өзара әрекет ету дағдыларын дамытуға, командалық жұмыс пен пәнаралық ынтымақтастық қағидаттарына ерекше көңіл бөлінді. Бұл қазіргі медициналық практиканың ажырамас бөлігі болып табылады. Қосымша ретінде интеграцияланған медициналық көмекті ұйымдастыру, медициналық қызмет көрсетудің әртүрлі деңгейлерінде сабақтастықты қамтамасыз ету, сондай-ақ ресурстарды ұтымды бөлу мен медициналық ұйымдардың тиімділігін арттыру құралы ретінде триаж жүйесін енгізу мәселелері қарастырылды.

Дәрістерді №1 анестезиология және реаниматология кафедрасының ассистенті, ұлттық аккредитация жөніндегі сарапшы Ермекбай Айбек Аманжолұлы жүргізді. Ол сабақ барысында қарастырылған тақырыптардың практикалық маңыздылығына ерекше назар аударып, нақты клиникалық тәжірибеден мысалдар келтірді, жиі кездесетін қателіктерді талдап, олардың алдын алудың тиімді алгоритмдерін көрсетті. Сонымен қатар ол қауіпсіздік мәдениеті мен дәрігердің жеке жауапкершілігін қалыптастыру сапалы денсаулық сақтаудың негізі екенін бірнеше рет атап өтті.

Өткізілген дәрістер интерндердің жоғары қызығушылығын туғызып, олардың білім беру үдерісіне белсенді қатысуына ықпал етті: білім алушылар пікірталастарға қатысып, клиникалық жағдайларды талдады, сұрақтар қойып, өз шешімдерін ұсынды. Мұндай оқыту форматы теориялық білімді тереңдетіп қана қоймай, клиникалық ойлау қабілетін, коммуникативтік дағдыларды және кәсіби сенімділікті дамытуға мүмкіндік берді.

Аталған дәрістер циклінің өзектілігі қазіргі денсаулық сақтау жүйесінің талаптарымен айқындалады, онда медициналық көмектің сапасы мен қауіпсіздігі басты басымдықтарға айналып отыр. Алынған білім мен қалыптасқан дағдылар заманауи клиникалық практика жағдайында тиімді, қауіпсіз және пациентке бағдарланған медициналық көмек көрсете алатын құзыретті жалпы практика дәрігерлерін даярлауға ықпал етеді.

Запись Медициналық көмектің қауіпсіздігі мен сапасы: заманауи дәрігерлік практиканың басымдықтары впервые опубликована на ҚазҰМУ Жаңалықтары.